Presidensie ontken Motlanthe-berigteAdjunkpresident Motlanthe. Foto: GCIS “Die berigte is sonder gronde en belaglik,” het Mac Maharaj, woordvoerder van die presidensie, in ŉ verklaring gesê. “Nóg die president nóg sy kantoor het enige idee gehad van die eerbewys wat glo teruggetrek is totdat ons navrae van Media24 en Naspers daaroor ontvang het.” Beeld het Vrydag berig dat Motlanthe op pad China toe was om die eerbewys te ontvang toe dit skielik teruggetrek is en dat die vinger na president Zuma wys. Beeld het berig dat Motlanthe, volgens drie verskillende bronne, “woedend” was nadat beamptes by die Suid-Afrikaanse ambassade in China aan hom gesê het dat die departement van internasionale betrekkinge en samewerking opdrag gegee het dat sy uitnodiging van die Universiteit van Internasionale Sake en Ekonomie teruggetrek word. Thabo Masebe, Motlanthe se woordvoerder, het aan Beeld gesê dat Motlanthe dae voor sy vertrek daarvan uitgevind het. Volgens Beeld het ŉ bron by die Uniegebou gesê daar is geen direkte bewyse dat Zuma betrokke was nie maar dat daar ŉ sterk vermoede in regeringskringe is dat hy wel betrokke was. Maharaj sê Zuma en Motlanthe werk goed saam en deel verantwoordelikhede.